Peter Skaarup (DF), 2007-01-25:
Derfor vil jeg prøve at holde mig til det emne, som Enhedslisten gerne vil have, for det synes jeg egentlig vi skylder partierne herinde, hvis de gerne vil have en debat om de ting, som går dem på, og som de gerne vil have debatteret på fornuftig vis.
Med hensyn til den offentlige sektor og den private sektor, som er emnet for debatten velfærdssamfundet, har vi i Dansk Folkeparti ikke noget religiøst forhold til størrelsen på en offentlig sektor eller en privat sektor.
Det vigtigste for os alle sammen og for Dansk Folkeparti er, at begge sektorer supplerer hinanden godt, og at det er noget, der virker til borgernes bedste.
Det er vores opgave herinde i Folketinget at give nogle rammer, inden for hvilke den offentlige sektor kan fungere godt, og hvor den private sektor også kan fungere godt.
Særlig i forhold til den offentlige sektor har der været peget på meget store problemer og udfordringer, som vi i særlig grad fra Folketingets side skal bekymre os om.
Det er vigtigt, at vi værdsætter både de privatansattes og også de offentligt ansattes arbejde.
De offentligt ansatte er ude i frontlinjen, hvor de ofte skal håndtere meget store og vanskelige problemer for menigmand.
Det er derfor bydende nødvendigt, at vi opprioriterer prestigen ved at være ansat på skolerne, i hjemmeplejen, hos politiet, i fængslerne og på sygehusene, for det er de mennesker, der er ansat der, som faktisk skal sørge for, at vi kan have et godt og velfungerende velfærdssamfund.
I fremtiden vil der også være mangel på arbejdskraft til de sektorer, dels fordi det økonomiske opsving har skabt nogle flaskehalsproblemer i adskillige sektorer, dels fordi – og det var det, jeg prøvede at spørge den socialdemokratiske ordfører om – mange indvandrere i det danske samfund stadig er på det, man kan kalde passiv forsørgelse, i stedet for at bidrage til samfundsøkonomien.
Det er jo en gigantudfordring.
Når vi har det her skattebetalte velfærdssamfund, som det jo er, hvor man via skattebilletten forsikrer sig til at få støtte fra det offentlige, så er det jo vigtigt, at der ikke er alt for mange mennesker, som ikke har betalt den forsikringspræmie, nemlig via skatten, til velfærdssamfundet.
Det betyder alt sammen, at institutioner og arbejdsgivere skal være koncentrerede om at være endnu bedre til at udnytte det personale, der er til rådighed.
Og så er det vigtigt, at vi fra politikernes side, når vi f.eks. laver finanslov, er gode til at supplere det arbejde, som man gør ude på institutionerne og rundtomkring i sektorerne.
Jeg skal ikke lægge skjul på, at vi i Dansk Folkeparti meget gerne vil gå endnu videre med at forbedre vilkårene for de mange offentligt ansatte, der dagligt er beskæftiget med at hjælpe vore ældre, vore handicappede og vore svage medborgere.
Her står Dansk Folkeparti som en garant for, at man på det sociale og sundhedsmæssige område sørger for at udbygge den udvikling, som vi har været i gang med igennem årene i Danmark.
Dansk Folkeparti ønsker på linje med andre partier i Folketinget at bevare den danske velfærdsmodel.
Vi har ikke nogen planer om at indføre forsikringsmodeller eller brugerbetaling, det står slet ikke til diskussion for os.
I Dansk Folkeparti står vi som garant for, at det ikke bliver sådan, at man skal betale for at gå til lægen eller betale for alle mulige offentlige, vigtige områder, som man jo har betalt til én gang over skattebilletten.
Her kan jeg måske være mere bekymret f.eks. for De Radikale, der er meget uklare på nogle af de her områder og – som det har været fremme under debatten – jo er afgørende for, at der kan komme en anden regering.
Det tror jeg overhovedet ikke på vil ske, men de er jo i hvert fald afgørende for, at der kan komme en anden regering end den, der sidder i øjeblikket.
Jeg fornemmer også lidt, at man ud fra den her forespørgsel prøver at mistænkeliggøre regeringen og Dansk Folkeparti i forhold til skattestoppet.
Jeg vil da gerne medgive, at skattestoppet har en indretning, som kommer alle til gavn, men at det er klart, at der er nogle grupper, der får lidt mere ud af skattestoppet end andre.
Der har vi fra Dansk Folkepartis side sagt til regeringen, og det vil vi fortsætte med, at når vi skal tilrettelægge den økonomiske politik over en længere årrække, bl.a. tage stilling til nye store økonomiske planer, som vi formentlig skal her i 2007, er det vigtigt, at vi tager hensyn til den svagere del af befolkningen, som ikke får så meget gavn af skattestoppet som den stærkere del.
Det er en vigtig forudsætning for os.
Samlet set må vi sige, at en væsentlig udfordring for det danske samfund er, at velfærdssamfundet fungerer godt, men det er også vigtigt, at den private sektor fungerer godt.
Så jeg skal støtte – og er jo medforslagsstiller – den vedtagelse, som vi har fremsat her, og kan konstatere, at det er vejen frem i den sammenhæng, der skal være mellem den offentlige og den private sektor.